Κοινή θεσή (ΕΚ) αριθ. 19/2001

που καθορίστηκε από το Συμβούλιο στις 23 Μαρτίου 2001

για την έκδοση της οδηγίας 2001/.../ΕΚ του Ευρωπαϊκού Κοινοβουλίου και του Συμβουλίου, της ..., για τροποποίηση της οδηγίας 89/655/ΕΟΚ του Συμβουλίου σχετικά με τις ελάχιστες προδιαγραφές ασφαλείας και υγείας για τη χρησιμοποίηση εξοπλισμού εργασίας από τους εργαζομένους κατά την εργασία τους (δεύτερη ειδική οδηγία κατά την έννοια του άρθρου 16 παράγραφος 1 της οδηγίας 89/391/ΕΟΚ)

(Κείμενο που παρουσιάζει ενδιαφέρον για τον ΕΟΧ)

(2001/C 142/03)

ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας, και ιδίως το άρθρο 137 παράγραφος 2,

την πρόταση της Επιτροπής, που υποβλήθηκε ύστερα από διαβούλευση με τη συμβουλευτική επιτροπή για την ασφάλεια, την υγιεινή και την προστασία της υγείας στον τόπο εργασίας(1),

τη γνώμη της Οικονομικής και Κοινωνικής Επιτροπής(2),

Αφού ζήτησαν την γνώμη της Επιτροπής των Περιφερειών,

Αποφασίζοντας σύμφωνα με τη διαδικασία που προβλέπεται στο άρθρο 251 της συνθήκης(3),

Εκτιμώντας τα ακόλουθα:

(1) Το άρθρο 137 παράγραφος 2 της συνθήκης προβλέπει ότι το Συμβούλιο μπορεί να θεσπίζει μέσω οδηγιών ελάχιστες προδιαγραφές για την προώθηση βελτιώσεων κυρίως στο περιβάλλον εργασίας ώστε να εξασφαλίζεται ένα καλύτερο επίπεδο προστασίας της ασφάλειας και της υγείας των εργαζομένων.

(2) Σύμφωνα με το προαναφερόμενο άρθρο, στις οδηγίες αυτές αποφεύγεται η επιβολή διοικητικών, χρηματοοικονομικών και κοινωνικών περιορισμών, που να έρχονται σε αντίθεση με τη δημιουργία και την ανάπτυξη μικρών και μεσαίων επιχειρήσεων.

(3) Η βελτίωση της ασφάλειας, της υγιεινής και της υγείας των εργαζομένων κατά την εργασία αποτελεί στόχο που δεν πρέπει να τίθεται σε δεύτερη μοίρα σε σχέση με καθαρά οικονομικές εκτιμήσεις.

(4) Η τήρηση των ελαχίστων διατάξεων που προορίζονται να εγγυηθούν ένα καλύτερο επίπεδο ασφάλειας και υγείας κατά τη χρησιμοποίηση του εξοπλισμού εργασίας ο οποίος διατίθεται για προσωρινές εργασίες σε ύψος είναι ουσιώδης για την διασφάλιση της υγείας και της ασφάλειας των εργαζομένων.

(5) Οι διατάξεις που θεσπίζονται σύμφωνα με το άρθρο 137 παράγραφος 2 της συνθήκης δεν αποτελούν εμπόδιο για την διατήρηση και τη θέσπιση, από κάθε κράτος μέλος, ενισχυμένων μέτρων προστασίας των συνθηκών εργασίας, συμβατών με τη συνθήκη.

(6) Οι εργασίες σε ύψος είναι δυνατό να εκθέσουν τους εργαζομένους σε ιδιαίτερα υψηλούς κινδύνους για την υγεία τους και την ασφάλειά τους, ιδίως σε κινδύνους πτώσης και σε σοβαρά εργατικά ατυχήματα, τα οποία αντιπροσωπεύουν υψηλό ποσοστό ατυχημάτων, και μάλιστα θανάσιμων.

(7) Οι αυτοαπασχολούμενοι και οι εργοδότες, όταν ασκούν οι ίδιοι κάποια επαγγελματική δραστηριότητα και κάνουν προσωπικώς χρήση εξοπλισμού εργασίας για την εκτέλεση προσωρινών εργασιών σε ύψος, ενδέχεται να θέσουν σε κίνδυνο την ασφάλεια και την υγεία των απασχολουμένων.

(8) Η οδηγία 92/57/ΕΟΚ του Συμβουλίου, της 24ης Ιουνίου 1992, σχετικά με τις ελάχιστες προδιαγραφές ασφάλειας και υγείας που πρέπει να εφαρμόζονται στα προσωρινά ή κινητά εργοτάξια (όγδοη ειδική οδηγία κατά την έννοια του άρθρου 16 παράγραφος. 1 της οδηγίας 89/391/ΕΟΚ)(4) επιβάλλει σ' αυτές τις κατηγορίες ατόμων την υποχρέωση να τηρούν μεταξύ άλλων το άρθρο 4 και το παράρτημα I της οδηγίας 89/655/ΕΟΚ(5).

(9) Κάθε εργοδότης που προτίθεται να εκτελέσει εργασίες σε ύψος θα πρέπει να επιλέγει εξοπλισμό που παρέχει κατάλληλη προστασία από πτώση.

(10) Γενικά, τα μέτρα συλλογικής προστασίας για την πρόληψη των πτώσεων παρέχουν καλύτερη προστασία απ' ό,τι τα ατομικά προστατευτικά μέτρα. Η εκλογή και χρησιμοποίηση του ενδεδειγμένου για κάθε συγκεκριμένο τόπο εργασίας εξοπλισμού για την πρόληψη και την εξάλειψη των κινδύνων θα πρέπει να συνοδεύεται από ειδική κατάρτιση και επιπρόσθετες έρευνες, όπου συντρέχει η περίπτωση.

(11) Οι κλίμακες, τα ικριώματα και τα σχοινιά αποτελούν τον εξοπλισμό που κατά κανόνα χρησιμοποιείται για την εκτέλεση προσωρινών εργασιών σε ύψος και ως εκ τούτου, η ασφάλεια και η υγεία των εργαζομένων που εκτελούν αυτό το είδος εργασιών εξαρτώνται σε σημαντικό βαθμό από την ορθή χρήση του εξοπλισμού αυτού· κατόπιν αυτού, θα πρέπει να προσδιοριστεί ο τρόπος με τον οποίο μπορεί ο εξοπλισμός αυτός να χρησιμοποιηθεί από τους εργαζομένους υπό τις ασφαλέστερες συνθήκες· συνεπώς απαιτείται ειδική και κατάλληλη κατάρτιση των εργαζομένων.

(12) Η παρούσα οδηγία αποτελεί το πλέον ενδεδειγμένο μέσο για την επίτευξη των επιδιωκομένων στόχων και δεν υπερβαίνει τα αναγκαία για την επίτευξη των στόχων αυτών.

(13) Η παρούσα οδηγία αποτελεί ένα συγκεκριμένο στοιχείο στο πλαίσιο της υλοποίησης της κοινωνικής διάστασης της εσωτερικής αγοράς.

(14) Θα πρέπει να δοθεί στα κράτη μέλη η δυνατότητα να κάνουν χρήση μιας μεταβατικής περιόδου προκειμένου να ληφθούν υπόψη τα ιδιαίτερα προβλήματα τα οποία καλούνται να αντιμετωπίσουν οι ΜΜΕ,

ΕΞΕΔΩΣΑΝ ΤΗΝ ΠΑΡΟΥΣΑ ΟΔΗΓΙΑ:

Άρθρο 1

Το κείμενο στο παράρτημα της παρούσας οδηγίας προστίθεται στο παράρτημα ΙΙ της οδηγίας 89/655/ΕΟΚ.

Άρθρο 2

1. Τα κράτη μέλη θεσπίζουν και δημοσιεύουν τις αναγκαίες νομοθετικές, κανονιστικές και διοικητικές διατάξεις για να συμμορφωθούν προς την παρούσα οδηγία το αργότερο έως ...(6) και ενημερώνουν αμέσως την Επιτροπή σχετικά.

Τα κράτη μέλη μπορούν, όσον αφορά την εφαρμογή του σημείου 4 του παραρτήματος, να κάνουν χρήση μιας μέγιστης μεταβατικής περιόδου δύο ετών από την αναφερόμενη στο πρώτο εδάφιο ημερομηνία προκειμένου να ληφθούν υπόψη οι διάφορες ιδιαιτερότητες που έχουν σχέση με την πρακτική εφαρμογή της παρούσας οδηγίας, ιδίως από τις ΜΜΕ.

2. Όταν τα κράτη μέλη θεσπίζουν τις ανωτέρω διατάξεις, αυτές περιέχουν αναφορά στην παρούσα οδηγία ή συνοδεύονται από την αναφορά αυτή κατά την επίσημη έκδοσή τους. Ο τρόπος της αναφοράς αποφασίζεται από τα κράτη μέλη.

3. Τα κράτη μέλη ανακοινώνουν στην Επιτροπή το κείμενο των διατάξεων εσωτερικού δικαίου τις οποίες θέσπισαν ή θεσπίζουν στον τομέα που διέπεται από την παρούσα οδηγία.

Άρθρο 3

Η παρούσα οδηγία αρχίζει να ισχύει την ημέρα της δημοσίευσής της στην Επίσημη Εφημερίδα των Ευρωπαϊκών Κοινοτήτων.

Άρθρο 4

Η παρούσα οδηγία απευθύνεται στα κράτη μέλη.

...

Για το Ευρωπαϊκό Κοινοβούλιο

Η Πρόεδρος

Για το Συμβούλιο

Ο Πρόεδρος

(1) ΕΕ C 247 Ε την 31.8.1999, σ. 23 και ΕΕ C ...

(2) ΕΕ C 138 της 18.5.1999, σ. 30.

(3) Γνώμη του Ευρωπαϊκού Κοινοβουλίου της 21ης Σεπτεμβρίου 2000 (δεν έχει ακόμα δημοσιευθεί στην Επίσημη Εφημερίδα)· κοινή θέση του Συμβουλίου της 26ης Μαρτίου 2001 και απόφαση του Ευρωπαϊκού Κοινοβουλίου της ... (δεν έχει ακόμα δημοισιευθεί στην Επίσημη Εφημερίδα).

(4) ΕΕ L 245 της 26.8.1992, σ. 6.

(5) ΕΕ L 393 της 30.12.1989, σ. 13

(6) Τρία έτη μετά την δημοσίευσή της στην Επίσημη Εφημερίδα.

ΠΑΡΑΡΤΗΜΑ

"4. Διατάξεις για τη χρησιμοποίηση του εξοπλισμού εργασίας που διατίθεται για την εκτέλεση προσωρινών εργασιών σε ύψος.

4.1. Γενικές διατάξεις

4.1.1. Αν, σε εφαρμογή του άρθρου 6 της οδηγίας 89/391/ΕΟΚ και του άρθρου 3 της παρούσας οδηγίας, προσωρινές εργασίες σε ύψος δεν μπορούν να εκτελούνται ασφαλώς και υπό τις δέουσες εργονομικές συνθήκες από κατάλληλη επιφάνεια, επιλέγεται ο εξοπλισμός εργασίας ο πλέον ενδεδειγμένος για την εξασφάλιση και τη διατήρηση ασφαλών συνθηκών εργασίας. Προτεραιότητα πρέπει να δίνεται στα μέτρα συλλογικής προστασίας έναντι των ατομικών. Οι διαστάσεις του εξοπλισμού εργασίας θα πρέπει να ανταποκρίνονται στη φύση των εργασιών και στους προβλεπτούς περιορισμούς καθώς και να επιτρέπουν την ακίνδυνη κυκλοφορία.

H επιλογή του πλέον ενδεδειγμένου τύπου μέσων πρόσβασης στις προσωρινές θέσεις εργασίας σε ύψος γίνεται συναρτήσει της συχνότητας κυκλοφορίας, του ύψους και της διάρκειας χρησιμοποίησης. Η επιλογή πρέπει να επιτρέπει την εκκένωση σε περίπτωση επικείμενου κινδύνου. Η διάβαση από ένα μέσο πρόσβασης σε εξέδρες, δάπεδα ή διόδους προσπέλασης και αντιστρόφως δεν επιτρέπεται να προκαλεί πρόσθετους κινδύνους πτώσης.

4.1.2. Η χρησιμοποίηση κλίμακας ως θέσης εργασίας σε ύψος πρέπει να επιτρέπεται μόνο όταν, έχοντας υπόψη το σημείο 4.1.1, η χρησιμοποίηση άλλου ασφαλέστερου εξοπλισμού δεν δικαιολογείται λόγω του χαμηλού κινδύνου και λόγω είτε της σύντομης χρησιμοποίησης είτε των χαρακτηριστικών των χώρων τα οποία δεν μπορεί να μεταβάλει ο εργοδότης.

4.1.3. Η χρησιμοποίηση τεχνικών πρόσβασης και τοποθέτησης με τη βοήθεια σχοινιών γίνεται μόνον όταν η εκτίμηση του κινδύνου δείχνει ότι η εργασία μπορεί να εκτελεστεί ασφαλώς και όταν η χρησιμοποίηση άλλου περισσότερο ασφαλούς εξοπλισμού εργασίας δεν θα ήταν δικαιολογημένη.

Λαμβάνοντας υπόψη την εκτίμηση των κινδύνων, και ιδίως τη διάρκεια των εργασιών και τις δεσμεύσεις εργονομικής φύσεως, πρέπει να προβλέπεται κάθισμα με τα ενδεδειγμένα εξαρτήματα.

4.1.4. Ανάλογα με τον τύπο εξοπλισμού εργασίας, ο οποίος επιλέγεται με βάση τα προηγούμενα σημεία, θα πρέπει να προσδιορίζονται τα κατάλληλα μέτρα για την ελαχιστοποίηση των εγγενών κινδύνων του εξοπλισμού για τους εργαζομένους. Σε περίπτωση ανάγκης πρέπει να προβλεφθεί η εγκατάσταση διατάξεων προστασίας έναντι των πτώσεων. Οι διατάξεις αυτές θα πρέπει να έχουν κατάλληλη διαμόρφωση και αντοχή ώστε να αποτρέπουν ή να ανακόπτουν τις πτώσεις και να προλαμβάνουν, στο μέτρο του δυνατού, τους τραυματισμούς. Οι διατάξεις συλλογικής προστασίας μπορεί να διακόπτονται μόνο στα σημεία πρόσβασης σε κλίμακα ή κλιμακοστάσιο.

4.1.5. Όταν η εκτέλεση μιας εργασίας απαιτεί την προσωρινή αφαίρεση μιας διάταξης συλλογικής προστασίας έναντι των πτώσεων, λαμβάνονται άλλα αποτελεσματικά μέτρα ασφάλειας. Η εργασία δεν μπορεί να εκτελεσθεί αν δεν ληφθούν προηγουμένως τα μέτρα αυτά. Μετά το πέρας της, οι διατάξεις συλλογικής προστασίας επανεγκαθίστανται.

4.1.6. Οι προσωρινές εργασίες σε ύψος εκτελούνται μόνον όταν οι καιρικές συνθήκες δεν θέτουν σε κίνδυνο την ασφάλεια και την υγεία των εργαζομένων.

4.2. Ειδικές διατάξεις για τη χρησιμοποίηση κλιμάκων

4.2.1. Οι κλίμακες τοποθετούνται κατά τρόπο ώστε να εξασφαλίζεται η σταθερότητα κατά τη χρήση. Τα στηρίγματα των φορητών κλιμάκων εδράζονται σε σταθερό, ανθεκτικό και ακίνητο υπόθεμα κατάλληλων διαστάσεων ούτως ώστε οι βαθμίδες να παραμένουν οριζόντιες. Οι αναρτημένες κλίμακες προσδένονται κατά τρόπο ασφαλή, κατά τρόπον ώστε να μη μετακινούνται ή αιωρούνται, εκτός των κλιμάκων από σχοινί.

4.2.2. H ολίσθηση των ποδών φορητών κλιμάκων εμποδίζεται, κατά τη χρησιμοποίησή τους, είτε με στερέωση του ανώτερου ή του κατώτερου σημείου των ορθοστατών είτε με οποιαδήποτε αντιολισθητική διάταξη ή με οποιαδήποτε άλλη λύση ισοδύναμης αποτελεσματικότητας. Οι κλίμακες πρόσβασης πρέπει να υπερβαίνουν τη στάθμη πρόσβασης, εκτός αν άλλες διατάξεις επιτρέπουν ασφαλή λαβή. Οι κλίμακες με περισσότερα συναρμολογούμενα τμήματα καθώς και οι πτυσσόμενες κλίμακες χρησιμοποιούνται κατά τρόπο ώστε να διασφαλίζεται η μεταξύ των διαφόρων στοιχείων ακινητοποίηση. Οι κινητές κλίμακες ακινητοποιούνται πριν ανέλθει κανείς σ' αυτές.

4.2.3. Οι κλίμακες χρησιμοποιούνται κατά τρόπο ώστε ο εργαζόμενος να έχει πάντοτε ασφαλή στήριξη και χειρολαβή. Ειδικότερα, η μεταφορά φορτίων με το χέρι πάνω σε μια κλίμακα δεν θα πρέπει να εμποδίζει το ασφαλές κράτημα.

4.3. Ειδικές διατάξεις για τη χρησιμοποίηση ικριωμάτων

4.3.1. Όταν οι σημειώσεις υπολογισμού του επιλεγέντος ικριώματος δεν είναι διαθέσιμες ή όταν δεν προβλέπουν τη δομική του διαμόρφωση, πρέπει να γίνεται μελέτη υπολογισμού αντοχής και ευστάθειας, εκτός εάν το ικρίωμα συναρμολογείται με τυποποιημένη διαμόρφωση γενικής παραδοχής.

4.3.2. Ανάλογα με την πολυπλοκότητα του επιλεγέντος ικριώματος, καταρτίζεται από πρόσωπο με τα απαραίτητα προσόντα ένα σχέδιο συναρμολόγησης, χρησιμοποίησης και αποσυναρμολόγησης. Το σχέδιο αυτό μπορεί να είναι γενικευμένης εφαρμογής και να συμπληρώνεται από επιμέρους σχέδια για τις λεπτομέρειες του ικριώματος.

4.3.3. Η ευστάθεια του ικριώματος πρέπει να εξασφαλίζεται. Τα στοιχεία στήριξης του ικριώματος ασφαλίζονται έναντι του κινδύνου ολίσθησης είτε με στερέωση στην επιφάνεια στήριξης, είτε με αντιολισθητική διάταξη, είτε με οποιονδήποτε άλλο τρόπο ισοδύναμης αποτελεσματικότητας, ενώ η φέρουσα επιφάνεια πρέπει να έχει επαρκή αντοχή. Η τυχαία μετακίνηση των κυλιόμενων ικριωμάτων κατά την εκτέλεση των εργασιών σε ύψος εμποδίζεται με κατάλληλες διατάξεις.

4.3.4. Οι διαστάσεις, το σχήμα και η διάταξη των δαπέδων ικριώματος πρέπει να είναι κατάλληλες για τη φύση της εργασίας, προσαρμοσμένες στα φορτία που πρόκειται να φέρουν και να επιτρέπουν την ασφαλή εργασία και κυκλοφορία. Τα δάπεδα των ικριωμάτων συναρμολογούνται κατά τρόπο ώστε τα συστατικά τους μέρη να μη μετακινούνται υπό κανονικές συνθήκες. Μεταξύ των στοιχείων των δαπέδων και των κατακόρυφων μέσων συλλογικής προστασίας έναντι των πτώσεων δεν πρέπει να μένει κανένα επικίνδυνο κενό.

4.3.5. Όταν ορισμένα μέρη ενός ικριώματος δεν είναι έτοιμα προς χρήση, ιδίως κατά τη φάση συναρμολόγησης, αποσυναρμολόγησης ή μετατροπών, τα μέρη αυτά επισημαίνονται δια προειδοποιητικών σημάτων γενικού κινδύνου σύμφωνα με τις εθνικές διατάξεις που αποτελούν μεταφορά της οδηγίας 92/58/ΕΟΚ και οριοθετούνται δεόντως από υλικά στοιχεία τα οποία εμποδίζουν την πρόσβαση στη ζώνη κινδύνου.

4.3.6. Τα ικριώματα μπορούν να συναρμολογούνται, να αποσυναρμολογούνται ή να υφίστανται σημαντικές μετατροπές μόνο υπό την επίβλεψη αρμόδιου προσώπου και από εργαζομένους με επαρκή ειδική εκπαίδευση για τις προβλεπόμενες εργασίες, με αντικείμενο την αντιμετώπιση των ειδικών κινδύνων σύμφωνα με το άρθρο 7, και ιδίως:

α) την κατανόηση του σχεδίου συναρμολόγησης, αποσυναρμολόγησης ή μετατροπής του εν λόγω ικριώματος·

β) την ασφάλεια κατά τη συναρμολόγηση, την αποσυναρμολόγηση ή τη μετατροπή του συγκεκριμένου ικριώματος·

γ) τα μέτρα για την αποφυγή πτώσης προσώπων ή αντικειμένων·

δ) τα μέτρα ασφαλείας σε περίπτωση μεταβολής των καιρικών συνθηκών που θα μπορούσαν να περιορίσουν την ασφάλεια του ικριώματος·

ε) τα επιτρεπόμενα φορτία·

στ) οποιονδήποτε άλλο κίνδυνο είναι δυνατό να περικλείουν οι προαναφερόμενες εργασίες συναρμολόγησης, αποσυναρμολόγησης και μετατροπής.

Ο επιβλέπων τις εργασίες και οι εργαζόμενοι έχουν το σχέδιο συναρμολόγησης και αποσυναρμολόγησης που αναφέρεται στο σημείο 4.3.2 του παρόντος παραρτήματος, καθώς και οποιεσδήποτε τυχόν οδηγίες περιέχει αυτό.

4.4. Ειδικές διατάξεις όσον αφορά τη χρησιμοποίηση τεχνικών πρόσβασης και τοποθέτησης με τη βοήθεια σχοινιών

Κατά τη χρησιμοποίηση τεχνικών πρόσβασης και τοποθέτησης με τη βοήθεια σχοινιών πληρούνται οι ακόλουθες προϋποθέσεις:

α) το σύστημα περιλαμβάνει τουλάχιστον δύο χωριστά αγκυρωμένα σχοινιά, το ένα ως μέσο προσπέλασης, καθόδου και υποστήριξης (σχοινί εργασίας) και το άλλο ως μέσο ασφαλείας (σχοινί ασφαλείας)·

β) οι εργαζόμενοι χρησιμοποιούν κατάλληλη ζώνη ασφαλείας, με την οποία και συνδέονται με το σχοινί ασφαλείας·

γ) το σχοινί εργασίας έχει ασφαλή μηχανισμό ανόδου και καθόδου και αυτόματο ανασχετικό μηχανισμό που εμποδίζει την πτώση του χρήστη αν αυτός χάσει τον έλεγχο της κίνησής του. Το σχοινί ασφαλείας πρέπει να έχει αυτόματη κινητή διάταξη προστασίας έναντι των πτώσεων η οποία συνοδεύει τον εργαζόμενο στη κίνησή του·

δ) τα εργαλεία και λοιπά εξαρτήματα που χρησιμοποιούν οι εργαζόμενοι πρέπει να είναι συνδεδεμένα με τη ζώνη ασφαλείας ή με το κάθισμα του εργαζομένου ή να είναι προσδεδεμένα με άλλο κατάλληλο μέσο·

ε) η εργασία προγραμματίζεται και επιβλέπεται δεόντως, ώστε να είναι δυνατό να παρασχεθεί αμέσως βοήθεια στον εργαζόμενο σε περίπτωση ανάγκης·

στ) στους εργαζομένους παρέχεται, βάσει του άρθρου 7, εκπαίδευση κατάλληλη και ειδική για τις προβλεπόμενες εργασίες, και ιδίως όσον αφορά τις διαδικασίες διάσωσης.

Σε εξαιρετικές περιστάσεις, όταν ενόψει του κινδύνου η χρησιμοποίηση δεύτερου σχοινιού θα έκανε την εργασία περισσότερο επικίνδυνη, μπορεί να επιτραπεί η χρησιμοποίηση ενός και μόνου σχοινιού, εφόσον έχουν ληφθεί κατάλληλα μέτρα ασφαλείας σύμφωνα με την εθνική νομοθεσία ή/και πρακτική."

ΑΙΤΙΟΛΟΓΙΚΗ ΕΚΘΕΣΗ ΤΟΥ ΣΥΜΒΟΥΛΙΟΥ

I. EΙΣΑΓΩΓΗ

1. Την 1η Δεκεμβρίου 1998, η Επιτροπή υπέβαλε στο Συμβούλιο, με βάση το άρθρο 118 Α της συνθήκης για την ίδρυση της Ευρωπαϊκής Κοινότητας, πρόταση οδηγίας του Συμβουλίου για τη δεύτερη τροποποίηση της οδηγίας 89/655/ΕΟΚ σχετικά με τις ελάχιστες προδιαγραφές ασφαλείας και υγείας για τη χρησιμοποίηση εξοπλισμού εργασίας από τους εργαζομένους κατά την εργασία τους.

2. Μετά την έναρξη ισχύος της συνθήκης του Άμστερνταμ, η νομική βάση δεν είναι πλέον το άρθρο 118 Α, αλλά το άρθρο 137 παράγραφος 2, και ως διαδικασία εφαρμόζεται η συναπόφαση.

3. Το Ευρωπαϊκό Κοινοβούλιο έδωσε τη γνώμη του, σε πρώτη ανάγνωση, στις 21 Σεπτεμβρίου 2000. Η γνώμη της Οικονομικής και Κοινωνικής Επιτροπής δόθηκε στις 24 Μαρτίου 1999. Η Επιτροπή των Περιφερειών δήλωσε, με επιστολή της 23ης Νοεμβρίου 1999, ότι δεν θα γνωμοδοτήσει επί του θέματος.

4. Η Επιτροπή υπέβαλε στο Συμβούλιο, στις 10 Οκτωβρίου 2000, τροποποιημένη πρόταση οδηγίας, στην οποία περιλαμβάνει ορισμένες τροπολογίες του Ευρωπαϊκού Κοινοβουλίου.

5. Το Συμβούλιο καθόρισε την κοινή θέση του στις 23 Μαρτίου 2001, σύμφωνα με την διαδικασία που προβλέπει το άρθρο 251 της συνθήκης.

II. ΣΤΟΧΟΣ

Σκοπός της πρότασης οδηγίας είναι να συμβάλει στην αισθητή μείωση των πτώσεων από ύψος που αντιπροσωπεύουν μια από τις μεγαλύτερες αιτίες σοβαρών εργατικών ατυχημάτων. Η πρόταση προβλέπει συγκεκριμένα τις συνθήκες χρήσης των ικριωμάτων, των κλιμάκων και των σχοινιών όταν αυτά χρησιμοποιούνται για εργασίες σε ύψος.

III. ΑΝΑΛΥΣΗ ΤΗΣ ΚΟΙΝΗΣ ΘΕΣΗΣ

1. Γενικές παρατηρήσεις

Το άρθρο 137 παράγραφος 2 της συνθήκης προβλέπει ότι το Συμβούλιο "μπορεί να θεσπίζει, μέσω οδηγιών, τις ελάχιστες προδιαγραφές οι οποίες εφαρμόζονται σταδιακά, λαμβανομένων υπόψη των συνθηκών και των τεχνικών ρυθμίσεων που υφίστανται σε κάθε κράτος μέλος".

Το Συμβούλιο, στην κοινή θέση του, σεβάστηκε τους στόχους που προτείνονται από την Επιτροπή και υποστηρίζονται από το Κοινοβούλιο, εισάγοντας ταυτόχρονα ορισμένες τροποποιήσεις στην πρόταση.

Η κοινή θέση ενεργεί στον τομέα που καλύπτεται από τους στόχους του άρθρου 137 παράγραφος 2 της συνθήκης, δεδομένου ότι αποβλέπει στην εισαγωγή ελάχιστων προδιαγραφών για τη βελτίωση της ασφάλειας και της υγείας των εργαζομένων.

Σκοπός της κοινής θέσης είναι να διευκρινίσει τις απαιτήσεις που αφορούν πολύ ειδικές συνθήκες εργασίας, δηλαδή τη χρήση εξοπλισμού εργασίας που επιτρέπει την πρόσβαση και την παραμονή σε θέσεις εργασίας σε ύψος.

Η κοινή θέση αποσκοπεί στην κάλυψη όλων των τομέων δραστηριότητας και περιλαμβάνει υποχρέωση σαφούς επιλογής του εξοπλισμού που παρέχει επαρκή προστασία κατά των κινδύνων πτώσης από ύψος, συνοδευόμενη, ενδεχομένως, από ειδική και κατάλληλη εκπαίδευση των εργαζομένων.

Οι κλίμακες, τα ικριώματα και τα σχοινιά αποτελούν τον εξοπλισμό που χρησιμοποιείται κατά κανόνα για την εκτέλεση προσωρινών εργασιών σε ύψος, και η κοινή θέση προσδιορίζει τον τρόπο με τον οποίο μπορεί να χρησιμοποιείται αυτός ο εξοπλισμός από τους εργαζόμενους υπό τις ασφαλέστερες συνθήκες.

Τέλος, η κοινή θέση παρέχει στα κράτη μέλη τη δυνατότητα να κάνουν χρήση μιας μεταβατικής περιόδου προκειμένου να ληφθούν υπόψη τα ιδιαίτερα προβλήματα τα οποία καλούνται να αντιμετωπίσουν ιδίως οι ΜΜΕ.

2. Τροπολογίες του Ευρωπαϊκού Κοινοβουλίου

Το Κοινοβούλιο ενέκρινε 21 τροπολογίες.

2.1. Τροπολογίες του Ευρωπαϊκού Κοινοβουλίου που δεν έγιναν δεκτές από την Επιτροπή

Η Επιτροπή δεν έλαβε υπόψη, στην τροποποιημένη της πρόταση, 5 τροπολογίες του Κοινοβουλίου. Πρόκειται για τις τροπολογίες 1, 6, 7, 8 και 21.

2.2. Τροπολογίες του Ευρωπαϊκού Κοινοβουλίου που έγιναν δεκτές από την Επιτροπή

Στην τροποποιημένη της πρόταση, η Επιτροπή ενσωμάτωσε, κατά γράμμα ή ως προς το πνεύμα, 16 από τις 21 τροπολογίες που πρότεινε το Ευρωπαϊκό Κοινοβούλιο. Πρόκειται για τις τροπολογίες 2, 3, 4, 5, 9, 10, 11, 12 (εν μέρει), 13, 14, 15, 16, 17 (εν μέρει), 18, 19 και 20.

3. Κυριοτέρες τροποποιήσεις που επέφερε το Συμβούλιο στην τροποποιημένη πρόταση της Επιτροπής

3.1. Τροπολογίες του Ευρωπαϊκού Κοινοβουλίου που έγιναν δεκτές από το Συμβούλιο

Το Συμβούλιο δέχθηκε τις 16 τροπολογίες που ενσωματώθηκαν, εν όλω ή εν μέρει, από την Επιτροπή στην τροποποιημένη πρότασή της, αν όχι κατά γράμμα, τουλάχιστον ως προς το πνεύμα. Πρόκειται για τις τροπολογίες 2, 3, 4, 5, 9, 10, 11, 12, 13, 14, 15, 16, 17, 18, 19 και 20.

Το Συμβούλιο επομένως συμφώνησε ευρέως με την τροποποιημένη πρόταση της Επιτροπής.

Οι τροπολογίες 3, 11, 15 και 20 συμπεριλήφθηκαν αυτούσιες στην κοινή θέση του Συμβουλίου. Η τροπολογία 20 μεταφέρθηκε στο σημείο 4.1.5 και η τροπολογία 11 μεταφέρθηκε, εν μέρει, στο νέο σημείο 4.4 της κοινής θέσης.

Οι τροπολογίες 2, 4 και 9 ελαφρώς αναδιατυπώθηκαν. Οι τροπολογίες 5, 10, 12, 13, 16 και 18 μεταφέρθηκαν από την τροποποιημένη πρόταση της Επιτροπής, ενώ οι τροπολογίες 14, 17 και 19 αποσαφηνίστηκαν στην κοινή θέση.

Εξάλλου, το Συμβούλιο ενσωμάτωσε στην κοινή θέση του μέρος της τροπολογίας 19 που απορρίφθηκε από την Επιτροπή, καθώς και την τροπολογία 6 που εμφανίζεται υπό μορφή αιτιολογικής παραγράφου στην κοινή θέση.

Τέλος, το Συμβούλιο, μολονότι ακολούθησε την Επιτροπή όσον αφορά την απόρριψη της τροπολογίας 8, τροποποίησε το σημείο 4.1.1 του παραρτήματος για να υποδείξει ότι πρέπει να δίνεται προτεραιότητα στα μέτρα συλλογικής προστασίας έναντι των ατομικών.

3.2. Τροπολογίες του Ευρωπαϊκού Κοινοβουλίου που δεν έγιναν δεκτές από το Συμβούλιο

Το Συμβούλιο δεν έκρινε σκόπιμο να ενσωματώσει στην κοινή θέση του τις τροπολογίες 1, 7 και 21, πράγμα που έπραξε άλλωστε και η Επιτροπή στην τροποποιημένη της πρόταση.

Όσον αφορά αυτές τις τροπολογίες, το Συμβούλιο, ακολούθησε το ακόλουθο σκεπτικό:

- η νέα αιτιολογική παράγραφος που προτείνει η τροπολογία 1 καλύπτεται ήδη από το κείμενο της κοινής θέσης,

- η τροπολογία 7 φαίνεται να αποσκοπεί στην τροποποίηση τυποποιημένων κειμένων, τα οποία έχουν γίνει άπειρες φορές δεκτά, και

- η οδηγία 92/58/ΕΟΚ καλύπτει επαρκώς τις προτάσεις της τροπολογίας 21. Ωστόσο, το Συμβούλιο δεσμεύθηκε, με δήλωση στα πρακτικά, ότι θα επανεξετάσει την οδηγία 92/58/ΕΟΚ βάσει της έκθεσης της Επιτροπής σχετικά με την εφαρμογή της εν λόγω οδηγίας.

3.3. Νέες διατάξεις που προσέθεσε το Συμβούλιο

α) Μεταβατική περίοδος

Το Συμβούλιο έκρινε σκόπιμο να εισαγάγει στο άρθρο 2 της κοινής θέσης μια προαιρετική μεταβατική περίοδο δύο ετών προκειμένου να ληφθούν υπόψη οι διάφορες ιδιαίτερες περιστάσεις που συνδέονται ενδεχομένως με την πρακτική εφαρμογή της οδηγίας, ιδίως από τις μικρομεσαίες επιχειρήσεις.

Πράγματι, το Συμβούλιο έκρινε ότι η πρακτική εφαρμογή αυτής της οδηγίας συνεπάγεται, μεταξύ άλλων, εκστρατείες ευαισθητοποίησης και ενημέρωσης, τη διοργάνωση μαθημάτων κατάρτισης, καθώς και την απόκτηση νέου εξοπλισμού.

β) Απαλοιφή του σημείου 3.2.8

Το Συμβούλιο διέγραψε το σημείο 3.2.8 της τροποποιημένης πρότασης της Επιτροπής που αφορούσε περιπτώσεις χρησιμοποίησης μη καθοδηγούμενου εξοπλισμού ανύψωσης φορτίων.

Το Συμβούλιο έκρινε πράγματι ότι οι διατάξεις του σημείου 3.2.4 του παραρτήματος Ι και του σημείου 3.1.2 του παραρτήματος ΙΙ της οδηγίας 89/655/ΕΟΚ, όπως τροποποιήθηκε από την οδηγία 95/63/ΕΟΚ, επαρκούν για την κατάλληλη αντιμετώπιση αυτών των περιπτώσεων.

IV. ΣΥΜΠΕΡΑΣΜΑ

Το Συμβούλιο κρίνει ότι, στο σύνολό του, το κείμενο της κοινής θέσης ανταποκρίνεται στους βασικούς στόχους της τροποποιημένης πρότασης της Επιτροπής. Θεωρεί, εξάλλου, ότι έλαβε υπόψη τους ουσιαστικότερους στόχους που επιδιώκει το Ευρωπαϊκό Κοινοβούλιο με τις τροπολογίες που πρότεινε.